text: Signats el conveni sectorial de vins i caves de Catalunya i el conveni de Codorníu - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
  12 Juliol, 2019, 13:07
  Signats el conveni sectorial de vins i caves de Catalunya i el conveni de Codorníu
  Aquest matí CCOO d'Indústria de Catalunya, amb el 98% de la representació del sector, ha signat el conveni sectorial de vins escumosos i cava de Catalunya, amb una vigència de tres anys (2018-2020), que ahir va signar el sindicat UGT. CCOO fa una valoració positiva del conveni acordat, ja que suposa l'inici de la recuperació del poder adquisitiu dels treballadors i treballadores del sector cava, així com la millora de les seves condicions laborals i socials.
  El conveni estableix uns increments salarials d'un 2% per al 2018 i 2019, amb caràcter retroactiu a l'1 de gener de cada any, i un 2,5 % per al 2020. També destaca la definició d'una nova estructura professional basada en grups professionals, així com la incorporació de la jubilació parcial, mitjançant el contracte de relleu, a petició de la persona treballadora.
  La darrera setmana també s'ha arribat a un acord sobre el conveni col·lectiu de Codorníu. L'acord estableix uns increments salarials que repercutiran de manera lineal al conjunt de la plantilla, amb la creació d'una tercera paga que s'abonarà el mes d'octubre i que serà de 620 euros el 2019, 1.340 euros el 2020 i 1.860 euros el 2021. Un altre aspecte destacat és la reducció de 8 hores de la jornada laboral anual, que passarà de 1.760 a 1.752 hores anuals, a més d'altres mesures.
  En aquests moments s'està negociant el conveni col·lectiu del Grup Freixenet, que afecta un miler de treballadors. CCOO es reafirma en la necessitat de "potenciar el sector amb la creació d'una mesa sectorial del cava que ens permeti abordar una estratègia conjunta per potenciar un sector i un producte molt arrelats al territori, d'elaboració molt complexa i amb una qualitat excepcional". Els treballadors del sector han donat suport a les accions que s'estan duent a terme des de CCOO en aquesta línia per defensar un sector que darrerament no està sent suficientment valorat per les nostres institucions.